ET Euroopa Liidu Teataja C 65/92

Euroopa Majandus- ja Sotsiaalkomitee arvamus teemal “Komisjoni teatis nõukogule, Euroopa Parlamendile, Euroopa Majandus- ja Sotsiaalkomiteele ning Regioonide Komiteele — Komisjoni panus järelemõtlemisperioodiks ja kauemakski: demokraatia, dialoogi ja diskussiooni D-kava”

KOM(2005) 494 lõplik

(2006/C 65/17)

13. oktoobril 2005 otsustas Euroopa Komisjon vastavalt Euroopa Ühenduse asutamislepingu artiklile 262 konsulteerida Euroopa Majandus- ja Sotsiaalkomiteega järgmises küsimuses: “Komisjoni panus järelemõtlemisperioodiks ja kauemakski: demokraatia, dialoogi ja diskussiooni D-kava”

ning vastavalt kodukorra artikli 19 lõikele 1 otsustas komitee 26.–27. oktoobril 2005 toimunud 421. täiskogu istungjärgul luua allkomitee, kes tegeleb ettevalmistustööga asjaomasel teemal.

Asjaomase töö ettevalmistamise eest vastutav Järelemõtlemisperioodiks ja kauemakski: demokraatia, dialoogi ja diskussiooni D-kava allkomitee võttis arvamuse eelnõu vastu 1. detsembril 2005. Raportöör oli pr Jillian van Turnhout.

Arvamus võeti vastu Euroopa Majandus- ja Sotsiaalkomitee 422. täiskogu istungjärgul 14.–15. detsembril 2005 (14. detsembri istungil). Poolt hääletas 83, vastu hääletas 7 ja erapooletuks jäi 13.

1. Kommenteeritud kokkuvõte

Komitee on sihilikult valinud Euroopa Komisjoni teatisele vastamiseks lühida ja tegusa vormi, visandades mõned konkreetsed meetmed, mille osas saaks komitee üksi ja ka koostöös teiste institutsioonidega anda järelemõtlemisperioodil ja kauemgi märkimisväärse panuse laiaulatuslikku arutellu. Kaks peamist sõnumit on: kasutada ära põhiseaduse lepingu Euroopa Liidu demokraatliku eluga seotud sätted, muutes kahel sambal — kodanikega peetaval dialoogil ja laiendatud Euroopa sotisaaldialoogil — tugineva osalusdemokraatia tegelikkuseks juba täna ning tagada organiseeritud kodanikuühiskonna ja tema esindajate ärakuulamine laiaulatuslike arutelude käigus.

2. Sissejuhatus

Arvestades

— arvamuse koostamiseks antud lühikest aega,

— komitee 26. oktoobri 2005. aasta arvamuses Euroopa Parlamendile järelemõtlemisaja kohta esitatud üksikasjalikumat käsitlust (1),

— Euroopa Komisjoni peatselt vastuvõetavat valget raamatut kommunikatsioonistrateegia kohta,

— Euroopa Ülemkogu 2005 aasta 16.–17. juuni avalduses (2) väljendatud kavatsust anda olukorrale hinnang 2006. aasta esimesel poolel ning sellest tulenevat vajadust kiireloomulise ja võimalikult laiaulatusliku aruelu järele ELis ja liikmesriikides, sh organiseeritud kodanikuühiskonna kõigil tasandeil,

otsustas Euroopa Majandus-ja Sotsiaalkomitee, eesmärgiga toetada osalusdemokraatiat kohalikul, piirkondlikul, riiklikul ja Euroopa Liidu tasandil, algatada võimalikult ulatusliku arutelu ja piirduda käesolevas arvamuses mõne tegusa soovitusega, mis aitaks komiteel arutelu õhutada ning parandada enda kui Euroopa ja organiseeritud kodanikuühiskonna vahelise silla rolli.

Komitee tervitab Euroopa Komisjoni teatises “Plaan D” kohta esitatud algatust. Komitee on siiski arvamusel, et kuigi kõnealune kava on loomulikult eesrindlik, võib esitatud ettepanekute tõelist mõju pidada küsitavaks, eelkõige seoses sellega, et puuduvad konkreetsed viited, kuidas ettepanekus esitatud meetmeid rakendada. Seetõttu võtab EMSK endale piisavalt aega, et tutvuda täpsemalt komisjoni peatsete konkreetsete ettepanekutega. Omalt poolt lubab komitee aidata komisjonil kujundada oma ettepanekuid tegusamaks, eelkõige valdkondades, mis on seotud organiseeritud kodanikuühiskonna osalusega.

3. Soovitused

3.1 Tuginedes katsekava edule, võtab komisjon endale kohustuse edendada “e-visiitkaardi” süsteemi kasutamist liikmete hulgas. See tähendab, et üksikjuhtumite kaupa kohandatud teabekirjad saadetakse isiklikesse postiloenditesse, toetades nii komitee liikmete ühendavat funktsiooni.

3.2 Tuginedes sidusrühmade Brüsseli foorumite edule 2005. aasta aprillis ja novembris, vastavalt jätkusuutliku arengu ja lõhe ületamise teemal, eelkõige aga avatud ruumi meetodi kohandatud versiooni edule, võtab komitee endale kohustuse abistada oma liikmeid ja liikmesriikide majandus- ja sotsiaalnõukogusid sarnaste sidusrühmade foorumite korraldamisel riiklikul tasandil. Komitee saab pakkuda järgmist abi: — kaasab oma liikmete erinevaid võrgustikke ja organisatsioone, saades kasu nende võimalikust mitmekordistavast mõjust, — jagab kogemusi avatud ruumis suhtlemise kohta, — olemasolevatele kogemustele tuginedes koostab käsiraamatu selle kohta, kuidas kõnealuseid foorumeid edukalt korraldada, — kaasab institutsioone, eelkõige Euroopa Komisjoni, nii korraldaja kui ka osalejana. Kõnealused foorumid ei suuda iseenesest lahendada Euroopa Liidu suhtlusprobleeme, kuid paralleelselt paranenud konsultatsioonimehhanismidega, saavad nad aidata kaasa kodanike suuremale kaasamisele Euroopa arutellu.

3.3 Tuginedes soovitustele, mis on esitatud komitee arvamuses Euroopa Parlamendile järelemõtlemisperioodi kohta, jätkab komitee institutsioonide innustamist, et nad kasutaksid ära põhiseaduse lepingu osalusdemokraatia sätted. Eelkõige: — kutsub EMSK Euroopa Komisjoni üles esitama ühe või mitu ettepanekut, milles visandatakse uued võimalused ja protsessid, edendamaks organiseeritud kodanikuühiskonna osalemist Euroopa Liidu poliitika- ja seadusloomes kooskõlas põhiseaduse lepingu artikli I-47 lõike 4 vaimuga, — kutsub EMSK Euroopa Komisjoni üles astuma konkreetseid samme kodanike otsese osaluse suurendamiseks ELi tasandi poliitilises protsessis, kaaludes sellise ettepaneku esitamist, mis on suunatud Euroopa kodanike algatustele juriidilise jõu andmisele kooskõlas põhiseaduse lepingu artikli I-47 lõike 4 sätetega, — kutsub EMSK Euroopa Komisjoni üles kaaluma ettepaneku esitamist tõelise kommunikatsioonipoliitika kohta, — loodab EMSK, et Euroopa Komisjoni ja Euroopa Majandus- ja Sotisaalkomitee vahel sõlmitud koostööprotokoll (3), mis sätestab “intensiivsema dialoogi pidamise ja konsulteerimise organiseeritud kodanikuühiskonna ja seda esindavate asutustega liidu poliitikate ja otsuste ettevalmistamise protsessis” viiakse täielikult ellu ja seda austatakse:

3.4 Kooskõlas Euroopa Komisjoni D-kava vaimuga kutsub komitee Euroopa Komisjoni, aga eelkõige tema esindusi liikmesriikides, kaasama täielikult komitee liikmeid kõigisse algatustesse, mille eesmärgiks on arutelu elavdamine liikmesriikides. Sel viisil tagatakse organiseeritud kodanikuühiskonna korrapärane ja kohane ärakuulamine.

3.5 Tõstab kõnealuses kontekstis esile mitmed konkreetsed tegevused, mida Euroopa Komisjon on soovitanud laiema avaliku arutelu edendamiseks ja kodanike innustamiseks osalema demokraatlikes protsessides ning kutsub komisjoni üles kaasama komiteed ja tema liikmeid täielikult, eelkõige küsimustes, milles tuleks kuulda võtta organiseeritud kodanikuühiskonna häält.

3.6 Asjaomases kontekstis märgib komitee ära teatise 5. osa, mis käsitleb rahastamist ning eriti komisjoni arvamust, et “ülejäänud vahendeid tuleb kasutada liikmesriikide ja kodanikuühiskonna algatuste toetamiseks”. Ülaltoodule viidates on komitee valmis detsentraliseerima oma edukate sidusrühmade foorumite formaati ja on nõus looma sarnaseid koostöötegevusi Euroopa Komisjoniga, muuhulgas ühise rahastamise kaudu liikmesriikide tasandil.

Brüssel, 14. detsember 2005 Euroopa Majandus- ja Sotsiaalkomitee president Anne-Marie SIGISMUND

(1) “Järelemõtlemisaeg: struktuur, teemad ja raamistik hindamaks väitlust Euroopa Liidu üle”

(2) Vt dokumenti 10255/1/05 rev. 1

(3) Allakirjutatud Brüsselis 7. novembril 2005. Tekstiga saab tutvuda EMSK kodulehel.